Републикански път I-6

Републиканският път I-6, по-известен и като Подбалканският път, е първокласен път от Републиканската пътна мрежа на България с направление от запад изток, преминаващ по територията на 9 области: Кюстендилска, Пернишка, област София, Софийска, Пловдивска, Старозагорска, Сливенска, Ямболска и Бургаска. Общата му дължина е 508,5 km, която го прави най-дългият републикански път в България. В участъка от ГКПП Гюешево до Перник пътят съвпада с Европейски път Е871, а в участъка от „Петолъчката“ до Бургас – с Европейски път Е773.
Пътят започва от границата със Северна Македония при ГКПП Гюешево и се насочва на изток. Слиза в Каменишката котловина, минава през селата Каменичка Скакавица, Раненци и Гърляно, преодолява седловината между планините Лисец и Осоговска при село Вратца и слиза в Кюстендилската котловина. Тук пътят минава през село Жиленци, заобикаля от север град Кюстендил, завива на североизток, при село Ябълково пресича река Струма, изкачва се по южния склон на Конявска планина през село Цървеняно, преодолява билото ѝ и навлиза в Пернишка област.
Тук пътят слиза по северния склон на планината, минава през село Драговмирово и при село Извор навлиза в Радомирската котловина. Минава през центъра на град Радомир, заобикаля от северозапад планината Голо бърдо, навлиза в Пернишката котловина и достига центъра на град Перник. В източната част на града Републикански път I-6 се свързва с Републикански път I-1, навлиза в Област София и на протежение от 47 km двата пътя се дублират в участъка от Перник до София и в част от околовръстния път на столицата.
При село Владая пътят преодолява Владайската седловина, при квартал „Княжево“ навлиза в Софийската котловина като минава по част от бул. Цар Борис III и завива на изток по бул. Никола Петков. В този участък в продължение на 19,6 km Републикански път I-6 съвпада с южната дъга на околовръстния път на София (Републикански път II-18 с име ул. Околовръстен път), пресича река Искър, завива на север и достига началната точка на автомагистрала „Тракия“. Оттук до началния километър на автомагистрала „Хемус“ в продължение на 8,7 km, продължавайки по път II-18, пътят се дублира и с Републикански път I-8. След това завива на изток, минава през село Долни Богров и навлиза в Софийска област. В този участък Републикански път I-6 последователно преминава през три подбалкански котловини – Саранска, Камарска и Златишко-Пирдопска и преодолява трите отделящи ги една от друга напречни рида – Негушевски, Опорски и Гълъбец. По цялото си това протежение пътят преминава през селата Григорево, Саранци, Долно Камарци и Челопеч, градовете Златица и Пирдоп и село Антон, изкачва се на напречния рид Козница и навлиза в Пловдивска област.
В Пловдивска област Републикански път I-6 слиза по източния склон на Козница, минава северно от град Клисура и навлиза в Карловската котловина. Пресича котловината по цялото ѝ протежение от запад на изток, като последователно преминава през селата Розино, Кърнаре, Иганово и Анево, през центъра на град Сопот и южната част на град Карлово. След това пресича южната част на село Васил Левски, преодолява поредния напречен, подбалкански планински рид Стражата (Кръстец), минава южно от град Калофер и при гара Калофер навлиза в Старозагорска област и западната част на Казанлъшката котловина.
Тук, както и в Карловската котловина, пътят пресича Казанлъшката котловина по цялото ѝ протежение от запад на изток. Преминава последователно през селата Манолово, Габарево, Долно Сахране и Дунавци, пресича южната част на град Казанлък, след което на протежение от 6,6 km се дублира с Републикански път I-5. Минава южно от град Мъглиж, северно от селата Дъбово и Ветрен и град Николаево и южно от град Гурково навлиза в Твърдишката котловина.
След като премине северно от язовир „Жребчево“ пътят навлиза в Сливенска област, като минава южно от село Оризари и северно от село Близнец, при село Бинкос пресича Бинкоския пролом на река Тунджа и навлиза в Сливенската котловина. Заобикаля от юг град Сливен, преминава през селата Калояново, Трапоклово и Горно Александрово и при пътен възел „Петолъчката“ навлиза в Ямболска област. Тук преминава през село Лозенец, преодолява поредния нисък вододел и при село Венец навлиза в Карнобатската котловина и Бургаска област.
В Бургаска област Републикански път I-6 продължава да следва своето източно направление, минава през град Карнобат, преодолява нисък вододел и навлиза в последната, най-източна подбалканска котловина – Айтоската. Преминава през центъра на град Айтос, завива на югоизток, навлиза в Бургаската низина, минава през квартал „Ветрен“ на Бургас и 360-ия километър на автомагистрала „Тракия“ и в северозападната част на град Бургас се свързва с Републикански път I-9 при неговия 234,4 km.
Общо в системата на Републикански път I-6 има 1+56 броя пътища от Републиканската пътна мрежа, от които: 4 броя пътища 2-ри клас; 22 броя пътища 3-ти клас с трицифрени номера и 30 броя пътища 3-ти клас с четирицифрени номера. Директно от Републикански път I-6 вляво и вдясно се отклоняват 4 второкласни и 18 третокласни пътища:
Второкласни пътища
Третокласни пътища (с трицифрени номера)
Третокласни пътища (с четирицифрени номера)
Забележки
Републиканска пътна мрежа на България